再遊雲靈
作者：王灼
朝代：宋

paragraphs: 生緣墮城市，日與塵坱俱。
豈無青霞志，不得閑須臾。
李君實吾黨，半歲相招呼。
今晨始能來，羞汗先霑濡。
奇峰出天半，虎據東一隅。
絕頂所見異，眾山巧奔趨。
危坐送落日，萬象爭環鋪。
隱公老益壯，我亦窮而迂。
同行二三友，文采得自娛。
少待月波上，歸騎當徐驅。
醉中語黄冠，此心何時刳。